**Likumprojekta „Grozījumi likumā „Par apdrošināšanu bezdarba gadījumam””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Likumprojekts „Grozījumi likumā „Par apdrošināšanu bezdarba gadījumam”” (turpmāk – likumprojekts) izstrādāts ar mērķi – veicināt bezdarbnieku atgriešanos darba tirgū, tādējādi risinot darbaspēka pieejamības problēmu.Likumprojekts paredz samazināt bezdarbnieka pabalsta izmaksas ilgumu no deviņiem uz astoņiem kalendārajiem mēnešiem un izmaiņas bezdarbnieka pabalsta apmērā, samazinot izmaksājamo bezdarbnieka pabalsta proporciju par trešo mēnesi no pilna apmēra uz 75%, par piekto un sesto mēnesi no 75% uz 50% un par septīto un astoto mēnesi no 50% uz 45% no piešķirtā bezdarbnieka pabalsta.Ar likumprojektu ieviestās izmaiņas stāsies spēkā 2020.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2019.gada 13.septembra Ministru kabineta sēdē prot. Nr.41 1.§ 11.punktā dotais uzdevums Labklājības ministrijai pārskatīt sociālo pabalstu politiku atbilstoši Finanšu ministrijas Informatīvā ziņojuma "Par fiskālās telpas pasākumiem un izdevumiem prioritārajiem pasākumiem valsts budžetam 2020.gadam un ietvaram 2020.–2022.gadam" pielikumā norādītajai fiskālai ietekmei, sagatavot attiecīgus grozījumus normatīvajos aktos un iesniegt izskatīšanai Ministru kabinetā budžeta likumprojektu paketē.Ministru kabineta 2019.gada 17.septembra sēdes prot. Nr.42 34.§ 28.punktā dotais uzdevums Labklājības ministrijai sagatavot grozījumus likumā “Par apdrošināšanu bezdarba gadījumam” un iesniegt izskatīšanai Ministru kabinetā budžeta likumprojektu paketē, attiecīgi iesniedzot Finanšu ministrijā priekšlikumu par valsts speciālā budžeta apakšprogrammā 04.02.00 “Nodarbinātības speciālais budžets” izdevumu sociālajiem pabalstiem samazināšanu 2020.-2022.gadam ik gadu 12 336 730 EUR apmērā.Ministru kabineta 2019.gada 17.septembra sēdes prot. Nr.42 34.§ 37.punktā dotais uzdevums ministrijām līdz 2019.gada 25.septembrim sagatavot un iesniegt Ministru kabinetā budžeta likumprojektu paketē iekļaujamos likumprojektus.Deklarācijas par Artura Krišjāņa Kariņa vadītā Ministru kabineta iecerēto darbību 34.uzdevums: „Panāksim, ka visi Latvijas darbspējīgie iedzīvotāji ir motivēti strādāt.”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darbaspēka pieejamība ir viena no aktuālākajām problēmām uzņēmumiem, uz kuru norāda Latvijas darba devēji pēdējos gados. Darbaspēka pieejamības problēma var kļūt arī par ekonomikas attīstības kavēkli, ja netiek piedāvāti risinājumi, tajā skaitā, arī attiecībā uz bezdarbnieka pabalstu kā vienu no motivācijas instrumentiem ātrākai un pilnvērtīgākai iesaistei darba tirgū.Darbaspēka nepietiekamību var risināt divējādi – izmantojot darbaspēka rezervi (bezdarbnieki un darba meklētāji) vai piesaistot ārvalstu darbaspēku (pamatā no trešajām valstīm). Viens no darbaspēka aktivizācijas un motivācijas atgriezties darba tirgū instrumentiem ir arī bezdarbnieka pabalsta izmaksas sistēma, kas atkarībā no atsevišķiem nosacījumiem, var būt vairāk vai mazāk motivējoša. Sarūkoša bezdarba un vakanču skaita pieauguma apstākļos nepieciešams pārskatīt bezdarbnieka pabalsta saņemšanas un izmaksas nosacījumus.Pēdējo gadu ekonomiskās izaugsmes iespaidā uzlabojās arī darba tirgus situācija, un tas rezultātā sekmēja arī nodarbinātības kāpumu, jaunu darbavietu veidošanos, bezdarba mazināšanos un veicināja pieprasījumu pēc darbaspēka. Pēdējo sešu gadu laikā reģistrēto bezdarbnieku skaits ir samazinājies divas reizes no 107 488 bezdarbniekiem 2013.gada janvārī līdz 52 865 bezdarbniekiem 2019.gada 16.septembrī, attiecīgi samazinoties reģistrētā bezdarba līmenim - no 10,9% līdz 5,7%. Uzlabojoties ekonomiskajai situācijai, pēdējā gada laikā ilgstošo bezdarbnieku skaits ir samazinājies par 3 192 personām jeb 18%. Savukārt pēdējo piecu gadu laikā ilgstošo bezdarbnieku īpatsvars kopējā bezdarbnieku skaitā ir samazinājies no 33 % (jeb 27 039 bezdarbnieki) 2014.gadā līdz 25,3% 2019.gada jūnija beigās (14 088 bezdarbnieki). Lielākais ilgstošo bezdarbnieku skaits (61 331) un īpatsvars (38%) bija 2010.gadā. Vienlaicīgi atzīmējams, ka vidējais reģistrētā bezdarba ilgums 2019.gada augusta beigās bija 169 dienas jeb nedaudz vairāk nekā 5 mēneši, kas norāda uz to, ka pēdējos gados darbā iekārtošanās iespējas pieaug un vērojams kopējais bezdarba ilguma samazinājums. Dati rāda, vidējais bezdarba ilgums ir ilgāks bezdarbniekiem vecumā pēc 50 gadiem.Vidējais reģistrētā bezdarba ilgums atšķiras atkarībā no personas izglītības līmeņa - jo augstāka izglītība, jo īsāks vidējais bezdarba ilgums. Tomēr vienlaikus novērojams, ka vidējā bezdarba ilguma samazinājums relatīvi vismazākais pēdējā gada laikā ir bijis tieši personām ar augstāku izglītības līmeni, kas norāda uz nepieciešamību īstenot papildus aktivizācijas pasākumus, tajā skaitā bezdarbnieka pabalsta nosacījumos.Bezdarbnieku atbalstam nav paredzēts tikai bezdarbnieku pabalsts. Nodarbinātības valsts aģentūra īsteno aktīvos nodarbinātības pasākumus, lai atbalstītu bezdarbnieku pēc iespējas ātrāku atgriešanos darba tirgū. Daļa no šiem pasākumiem ir vērsta uz aktīvu darba meklēšanu un piemērotu darba piedāvājumu pieņemšanu, informācijas sniegšanu klātienē par darba meklēšanas gaitu. Apmēram pusei bezdarbnieku, kuri zaudēja bezdarbnieku statusu 2019.gadā, tas tika noņemts tieši par šādu pienākumu nepildīšanu.Zems bezdarba līmenis 2019.gada 16.septembrī bija Rīgā (3,7%) un Rīgas reģionā (3,9%). Reģistrēto vakanču skaits pēdējos gados ir ar izteiktu augšupejošu tendenci: 2015.gadā Nodarbinātības valsts aģentūrā pavisam tika pieteiktas 51 343 vakances, 2016.gadā 56 328 vakances, 2017.gadā 71 342 vakances, 2018.gadā 88 492 vakances, bet 2019.gada 1.pusgadā jau 60 013 vakances, vienlaikus arī pieaugot vakancēs norādītajai darba algai. Tāpat ir pieaudzis vakanču atrašanās ilgums uzskaitē, piemēram, 2019.gada augustā vakanču īpatsvars, kuras reģistrētas Nodarbinātības valsts aģentūrā ilgāk par 3 mēnešiem, bija 51%, bet gadu iepriekš šis rādītājs bija 39%, kas norāda uz ilgāku laiku, kas nepieciešams darba devējiem vakanto darba vietu aizpildīšanai. Aptuveni 75% no visām vakancēm tiek reģistrētas Rīgas reģionā un izteiktāka darbaspēka nepietiekamība ir vērojama Rīgā un Pierīgā.Saskaņā ar likuma „Par apdrošināšanu bezdarba gadījumam” (turpmāk – likums) 9.panta pirmo daļu bezdarbnieka pabalsta izmaksas ilgums ir 9 mēneši 12 mēnešu periodā no pabalsta piešķiršanas dienas. Likuma 9.panta trešā daļa nosaka, ka bezdarbnieka pabalstu atkarībā no bezdarba ilguma izmaksā šādā apmērā:1) pirmos trīs mēnešus — pilnā apmērā no piešķirtā bezdarbnieka pabalsta;2) nākamos trīs mēnešus — 75 procentu apmērā no piešķirtā bezdarbnieka pabalsta;3) pēdējos trīs mēnešus — 50 procentu apmērā no piešķirtā bezdarbnieka pabalsta.Lai motivētu ātrāku un efektīvāku atgriešanos darba tirgū un pilnvērtīgu iekļaušanos sociālās apdrošināšanas sistēmā, likumprojekts paredz, ka bezdarbnieka pabalsta izmaksas ilgums ir 8 mēneši, arī turpmāk izmaksājot bezdarbnieka pabalstu atkarībā no bezdarba ilguma:1) pirmos divus mēnešus — pilnā apmērā no piešķirtā bezdarbnieka pabalsta;2) nākamos divus mēnešus — 75 procentu apmērā no piešķirtā bezdarbnieka pabalsta;3) nākamos divus mēnešus — 50 procentu apmērā no piešķirtā bezdarbnieka pabalsta;4) pēdējos divus mēnešus — 45 procentu apmērā no piešķirtā bezdarbnieka pabalsta.Lai reaģētu uz darba tirgus vajadzībām, būtiski veicināt bezdarbnieku ātrāku iesaistīšanos darba tirgū, tādējādi mazinot darbspēka nepietiekamību un valsts sociālās apdrošināšanas speciālā budžeta izdevumus. Noteiktais periods ir pilnīgi pieteikams arī drošai un efektīvai pārejai uz jaunu darba vietu.Bezdarbnieka pabalsts ir viens no veidiem, kā fiskālā politika mazina ekonomiskā cikla svārstīgumu, proti, šis pabalsts saglabā noturīgu iedzīvotāju pirktspēju periodos, kad ekonomiskās aktivitātes līmenis ir zems un bezdarbs pieaug, savukārt, periodos, kad darba tirgus uzrāda pozitīvas tendences, var tikt veiktas atbilstošas korekcijas.Labklājības ministrija sadarbībā ar Ekonomiskās sadarbības un attīstības organizācija (OECD) laikā no 2017.gada jūnija līdz 2019.gada aprīlim īstenoja zinātnisku pētījumu “Cilvēku sasaiste ar darbavietām: Latvija” (https://www.oecd.org/latvia/cilveku-sasaiste-ar-darbavietam-ce74856f-lv.htm), kurā analizēta īstenoto darba tirgus politikas pasākumu ietekme uz iekļaujoša darba tirgus attīstību Latvijā.OECD pētījumā “Cilvēku sasaiste ar darbavietām: Latvija” tika novērtēta arī bezdarbnieka pabalsta aprēķināšanas metode un tā izmaksas ilgums. Tika secināts, ka bezdarbnieka pabalsta izmaksātās summas Latvijā var svārstīties ārkārtīgi plaši. Saskaņā ar OECD datiem Latvijas bezdarbnieka pabalsta apmērs 2016. gadā svārstījās no 9 % (viens no zemākajiem rādītājiem OECD valstīs) līdz 269 % no vidējās algas un tas var svārstīties no 25 % līdz 767 % no minimālās algas. Šie diapazoni bija lielākie no visām OECD valstīm, par kurām bija pieejami dati. Šie konstatējumi liecina, ka dažkārt pabalsta summa var būt pārāk zema, lai nodrošinātu efektīvu apdrošināšanu pret bezdarbu, savukārt citkārt tā var būt pārāk augsta, lai saglabātu stimulus darba meklēšanai.Šobrīd vidējais bezdarbnieka pabalsta saņemšanas ilgums ir 4,4 mēneši. Statistikas dati dinamikā liecina, ka kopš 2012.gada vidējais pabalsta saņemšanas ilgums nav pārsniedzis 4,6 mēnešus (skat. tab.). Tas norāda, ka vairums gadījumos bezdarbnieki atrod darbu ātrāk (pie kam bezdarba perioda sākumā), nekā noteiktajā izmaksas periodā. Tādēļ piedāvātie grozījumi neparedz izmaiņas bezdarbnieka pabalsta apmērā pirmajos 2 bezdarba mēnešos, arī turpmākajos 2 mēnešos tiek saglabāts pietiekami augsts atvietojums. Valsts sociālās apdrošināšanas (VSAA) statistikas dati sadalījumā pa vecuma grupām liecina, ka lielākais īpatsvars bezdarbnieka pabalsta saņēmēju vidū ir personām vecumā līdz 39 gadiem, kā rezultātā bezdarbnieka pabalsta saņēmēju vidējais apdrošināšanas stāžs ir salīdzinoši zems, un pēdējos gados nav vērojama būtiska tā pieauguma tendence.Bezdarbnieka pabalstu raksturojošie rādītāji

|  |  |  |  |  |  |  |  |
| --- | --- | --- | --- | --- | --- | --- | --- |
|   | **2012** | **2013** | **2014** | **2015** | **2016** | **2017** | **2018** |
| Skaits - unikālās personas gadā | 80 219 | 81 175 | 89 376 | 95 310 | 98 688 | 89 522 | 83 467 |
|   |   |   |   |   |   |   |   |
| Skaits vidēji mēnesī  | 30 353 | 32 498 | 35 849 | 38 070 | 39 130 | 35 205 | 32 283 |
| B/d pabalsta vidējais apmērs (izmaksājamais), EUR | 157.63 | 189.01 | 196.85 | 221.98 | 245.8 | 265.46 | 308.18 |
| *% pret iepriekšējo* |  | *119.9%* | *104.1%* | *112.8%* | *110.7%* | *108.0%* | *116.1%* |
| Vidējā apdrošināšanas iemaksu alga *(darba ņēmējiem)*, EUR | 513.3 | 555.45 | 583.43 | 613.03 | 658.18 | 715.47 | 814.25 |
| *% pret iepriekšējo* |  | *108.2%* | *105.0%* | *105.1%* | *107.4%* | *108.7%* | *113.8%* |
| Vidējais vecums, gadi | 40.1 | 40.46 | 40.12 | 40.34 | 40.68 | 40.89 | 41.41 |
| Vidējais apdrošināšanas stāžs, gadi | 12.24 | 15.5 | 14.85 | 14.82 | 14.93 | 15.05 | 15.42 |
| Vidējais pabalsta saņemšanas ilgums, mēneši | 4.5 | 4.4 | 4.6 | 4.5 | 4.5 | 4.6 | 4.4 |
| Izdevumi bezdarbnieku pabalstiem, milj.EUR | 58.1 | 74.2 | 85.2 | 102.1 | 116.2 | 112.8 | 119.9 |

*Datu avots: VSAA*Sagaidāms, ka grozījumi varētu motivēt bezdarbniekus intensīvāk meklēt darbu un ātrāk atgriezties darba tirgū, kā arī rosinātu darba devējus vairāk pievērsties vietējā darba spēka piedāvājuma pilnvērtīgākai izmantošanai.Personai, kura bezdarbnieka statusu būs ieguvusi līdz 2019.gada 31.decembrim, bezdarbnieka pabalstu piešķirs, aprēķinās un izmaksās saskaņā ar tiesību normām, kas ir spēkā līdz 2019.gada 31.decembrim, t.i., jaunā ar likumprojektu noteiktā kārtība tiks piemērota, lemjot par bezdarbnieka pabalstu piešķiršanu bezdarbniekiem, kas statusu iegūs sākot no likumprojekta spēkā stāšanās dienas - 2020.gada 1.janvāra, bet netiks piemērota, lemjot par pabalstu piešķiršanu personām, kuras bezdarbnieka statusu ieguvušas līdz likumprojekta spēkā stāšanās dienai - 2019.gada 31.decembrim. Personām, uz kurām likumprojekts netiks attiecināts, netiks veikti bezdarbnieku pabalsta pārrēķini un netiks samazināts pabalsta izmaksas laiks.Vērtējot likumprojekta satversmību, Labklājības ministrija vadās no judikatūras. *Satversmes 1.panta izrietošie principi prasa, lai visas tiesību normas, arī Satversmē ietvertās, tiktu piemērotas tādā veidā, ka to piemērošanas rezultāts atbilst tiesiskas valsts prasībām. Satversmes 1.pants neliedz likumdevējam izdarīt grozījumus pastāvošajā tiesiskajā regulējumā. Tomēr demokrātiskā un tiesiskā valstī tiesiskās paļāvības princips prasa, lai, izdarot šādus grozījumus, tiktu paredzēta saudzējoša pāreja uz jauno regulējumu. No tiesiskās paļāvības principa izrietošā prasība nodrošināt pēc iespējas* *saudzējošāku pāreju uz jauno tiesisko regulējumu ir īpaši nozīmīga, jo personai, kurai jaunais regulējums tiks piemērots, ir jādod iespēja pienācīgā kārtā tam sagatavoties. Šādu saudzējošāku pāreju iespējams nodrošināt, piemēram, pārejas noteikumos atliekot jaunā regulējuma spēkā stāšanos uz noteiktu laiku vai paredzot, ka tas netiek piemērots personām, kuru tiesiskais stāvoklis tādējādi tiktu būtiski pasliktināts.* (Satversmes tiesas 2005.gada 16.decembra sprieduma lietā Nr.2005-12-0103 24.punkts).Likuma mērķis ir regulēt kārtību, kādā sniedzami pakalpojumi, ko paredz valsts sociālā apdrošināšana bezdarba gadījumam, noteikt personu loku, kurām ir tiesības saņemt šos pakalpojumus, un šo personu pienākumus un atbildību.Saskaņā ar likuma 3.pantu tiesības uz bezdarba apdrošināšanas pakalpojumiem ir personām, kuras Bezdarbnieku un darba meklētāju atbalsta likumā noteiktajā kārtībā ir ieguvušas bezdarbnieka statusu, ir apdrošinātas bezdarba gadījumam saskaņā ar likumu "Par valsts sociālo apdrošināšanu" un kurām ir likumā noteiktais apdrošināšanas stāžs. Papildus likums nosaka tiesības uz bezdarbnieka pabalstu arī likuma 5.panta trešajā daļā noteiktajiem bezdarbniekiem, bet tiesības uz apbedīšanas pabalstu - likuma 12.panta pirmajā daļā noteiktajām personām.Lai personai rastos tiesības uz bezdarbnieka pabalstu, ir jākonstatē visu likuma normā minēto kritēriju izpilde. Personu, kuras atbilst iepriekš minētajiem kritērijiem, tiesiskais stāvoklis ar likumprojektu tiktu pasliktināts. Ievērojot likumprojekta spēkā stāšanās laiku, likumprojektā ietverts pārejas noteikums - personai, kura bezdarbnieka statusu ieguvusi līdz 2019.gada 31.decembrim, bezdarbnieka pabalstu piešķir, aprēķina un izmaksā saskaņā ar tiesību normām, kas ir spēkā līdz 2019.gada 31.decembrim, tādējādi nodrošinot tiesiskās paļāvības principa ievērošanu un to personu tiesību aizsardzību, kurām bija pamats paļauties uz patreiz spēkā esošā tiesiskā regulējuma piemērošanu.Bezdarbnieka statuss ir primārais kritērijs, kurš nosaka bezdarbnieka pabalsta saņēmēju loku, proti, bez šī statusa spēkā esības pārējo kritēriju iestāšanās netiek vērtēta un nedod personai tiesības pretendēt uz pabalsta piešķiršanu. Tāpēc likumprojekta pārejas noteikumos bezdarbnieka statusa piešķiršanas brīdis izvēlēts kā noteicošais.Vērtējot likumprojekta ietekmi uz pārējo sabiedrību, Labklājības ministrija, sekojot Latvijas Republikas Augstākās tiesas Senāta Administratīvo lietu departamenta sprieduma lietā Nr. SKA – 238/2007, Rīgā 2007.gada 7.jūnijā, ieteikumam, sniedz atbildes uz jautājumiem: 1*) vai bija kaut kas, uz ko varēja paļauties (skaidrs iestādes izteikums), 2) vai attiecīgā persona tiešām uz to paļāvās, 3) vai attiecīgā personas paļāvība ir aizsardzības vērta?*[[1]](#footnote-1)*.*Atbilde uz 1.jautājumu ir apstiprinoša, jo ikvienai personai, kura atbilst likuma 5.pantā noteiktajiem kritērijiem, ir tiesības uz bezdarbnieka pabalstu.Atbilde uz 2.jautājumu ir atkarīga no personas pašreizējā statusa - tā var būt gan apstiprinoša, gan noliedzoša. Lai šobrīd persona paļautos, ka tai būs nodrošināts bezdarbnieka pabalsts likumā noteiktajā apmērā, tai ir jāapzinās, ka tā atbilst vai atbildīs Bezdarbnieku un darba meklētāju atbalsta likumā noteiktajiem kritērijiem bezdarbnieka statusa piešķiršanai. Labklājības ministrija atzīst, ka darbinieki, kuriem ir izsniegts darba devēja darba līguma uzteikums, tiešām paļaujas uz bezdarbnieka pabalsta piešķiršanu esošajā apmērā. Tomēr, ņemot vērā Darba likumā noteikto darba devēja uzteikuma termiņu, uzskatāms, ka ar šīm personām darba līgumi būs izbeigti un bezdarbnieka statusa piešķiršana nodrošināta līdz 2019.gada 31.decembrim, tādējādi uz šīm personām tiks attiecināta līdzšinējā kārtība un netiks piemērotas veiktās izmaiņas.Atbildot uz 3. jautājumu, Labklājības ministrija atzīst par aizsargājamu to personu paļāvību, kurām līdz likumprojekta spēkā stāšanās dienai ir radušās tiesības uz bezdarbnieka pabalstu, bezdarbnieka statusu un kurām ir objektīvs pamats (piem., darba devēja uzteikums) uzskatīt, ka attiecībā uz tām iestāsies bezdarba gadījums.Labklājības ministrijas ieskatā likumprojekta mērķis - veicināt bezdarbnieku atgriešanos darba tirgū, tādējādi risinot darbaspēka pieejamības problēmu, vienlaikus radot iespēju finanšu līdzekļu novirzīšanai minimālo ienākumu atbalsta sistēmas pilnveidošanai, ir uzskatāms par pietiekami nozīmīgu sabiedrības labumu, kura sasniegšanai pieļaujams samērīgi ierobežot privātpersonu tiesiskās intereses. Līdz ar to uzskatām šo par samērīgu ierobežojumu.Pārskatot bezdarbnieku pabalstu politiku, tika rasti finanšu līdzekļi, lai paaugstinātu minimālo vecuma pensiju aprēķina bāzi līdz 80 EUR un personām ar invaliditāti no bērnības līdz 122,69 EUR, savukārt valsts sociālā nodrošinājuma pabalstu personām ar invaliditāti līdz 80 EUR (līdz ar to paaugstināsies minimālais invaliditātes pensijas apmērs) un valsts sociālā nodrošinājuma pabalstu personām ar invaliditāti no bērnības līdz 122,69 EUR. Tādējādi ierobežota finasējuma apstākļos ir iespēja daļēji finansēt politikas plānošanas dokumentā “Plāns minimālo ienākumu līmeņa pilnveidošanai 2020.-2021.gadam” noteiktos pasākumus. |
| 3. | Projekta izstrādē iesaistītās institūcijas un publiskas personas kapitālsabiedrības | VSAA. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bezdarbnieka pabalsta saņēmēji.Pēc VSAA informācijas 2018.gadā bezdarbnieka pabalsta saņēmēju skaits: vidēji mēnesī – 32 283 personas (sievietes – 19 030; vīrieši – 13 252), unikālais – 83 467 personas (sievietes – 48 330; vīrieši – 35 137). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nerada papildus administratīvo slogu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija |  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019 | Turpmākie trīs gadi (euro) |
| 2020 | 2021 | 2022 |
| saskaņā ar valsts budžetu kārtējam gadam\* | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru\*\* | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru\*\* | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **2 989 539 241** | **0** | **3 158 071 227** | **0** | **3 324 560 002** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 2 989 539 241 | 0 | 3 158 071 227 | 0 | 3 324 560 002 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi** | **2 765 749 275** | **0** | **3 007 319 773** | **-12 336 730** | **3 189 054 569** | **-12 336 730** | **-12 336 730** |
| 2.1. valsts pamatbudžets, tai skaitā: | 0 | 0 | 0 | 0 | 0 | 0 | 0 |
| 2.2. valsts speciālais budžets, tai skaitā: | 2 765 749 275 | 0 | 3 007 319 773 | -12 336 730 | 3 189 054 569 | -12 336 730 | -12 336 730 |
| *04.02.00 Nodarbinātības speciālais budžets, t.sk.:* | *166 080 810* | 0 | *171 603 980* | -12 336 730 | *178 167 421* | -12 336 730 | -12 336 730 |
| *-* *Bezdarbnieku pabalsti* | *130 288 421* | 0 | *134 909 170* | -12 336 730 | *140 379 777* | -12 336 730 | -12 336 730 |
| 2.3. pašvaldību budžets | 0 | 0 | 0 | 0 | 0 | 0 | 0 |
| **3. Finansiālā ietekme** | **223 789 966** | **0** | **150 751 454** | **12 336 730** | **135 505 433** | **12 336 730** | **12 336 730** |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 223 789 966 | 0 | 150 751 454 | 12 336 730 | 135 505 433 | 12 336 730 | 12 336 730 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X | 0 | X | 0 | X | X | X |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | X | 0 | 0 | 0 |
| 5.3. pašvaldību budžets | X | X | X | X |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | \*ar FM rīkojumiem uz 18.09.2019.\*\* atbilstoši LM apstiprinātajam maksimāli pieļaujamajam valsts speciālā budžeta izdevumu apjomam 2019.-2021.gadam.Likumprojekta ietekmē 2020., 2021. un 2022.gadam ir paredzams izdevumu samazinājums bezdarbnieka pabalsta izmaksai 12 336 730 euro apmērā ik gadu, kas saistīts gan ar saņēmēju skaita, gan vidējā apmēra mēnesī samazinājumu.Likumprojekta izmaiņu ietekmes aprēķins:Bezdarbnieku pabalsta saņēmēju skaits, vidēji mēnesī:

|  |  |  |  |
| --- | --- | --- | --- |
|  | **2020** | **2021** | **2022** |
| Neņemot vērā likumprojekta izmaiņas | 31 407 | 31 134 | 29 366 |
| Ar likumprojekta izmaiņām | 30 275 | 30 002 | 28 234 |
| Starpība (likumprojekta ietekme) | - 1 132 | - 1 132 | - 1 132 |

Bezdarbnieku pabalsta vidējais apmērs mēnesī

|  |  |  |  |
| --- | --- | --- | --- |
|  | **2020** | **2021** | **2022** |
| Neņemot vērā likumprojekta izmaiņas | 362,50 | 387,75 | 414,91 |
| Ar likumprojekta izmaiņām | 342,10 | 368,12 | 395,13 |
| Starpība (likumprojekta ietekme) | -20,40 | -19,64 | -19.78 |

Izdevumu bezdarbnieku pabalsta izmaksām, *euro\**

|  |  |  |  |
| --- | --- | --- | --- |
|  | **2020** | **2021** | **2022** |
| Neņemot vērā likumprojekta izmaiņas | 136 621 901 | 144 867 731 | 146 210 392 |
| Ar likumprojekta izmaiņām | 124 285 171 | 132 531 001 | 133 873 662 |
| **Starpība (likumprojekta ietekme)** | **-12 336 730** | **-12 336 730** | **-12 336 730** |

*\* novirzes saistībā ar noapaļošanu.* |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. |
| 8. Cita informācija | Finansējums iekļauts Labklājības ministrijas maksimāli pieļaujamajā valsts speciālā budžeta izdevumu kopējā apjomā 2020., 2021. un 2022.gadam un atbilstoši tiks iestrādāts likumprojektā “Par valsts budžetu 2020.gadam” un likumprojektā “Par vidēja termiņa budžeta ietvaru 2020., 2021. un 2022.gadam”.Likumprojektā noteikto izmaiņu realizācijai nepieciešamais finansējums ir pieejams VSAA piešķirtā budžeta līdzekļu ietvaros.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts izskatāms vienotā paketē ar Finanšu ministrijas sagatavoto likumprojektu „Par valsts budžetu 2020.gadam”. |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes netika veiktas, jo likumprojekts izskatāms vienotā paketē ar likumprojektu „Par valsts budžetu 2020.gadam”. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSAA. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošu institūciju likvidācija vai reorganizācija. Pēc likuma spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministre R.Petraviča

Salmane 67021556

Irena.Salmane@lm.gov.lv

1. Personas paļāvība uz iestādes izteikumu, rīcību vai apsolījumu ir šīs personas subjektīvā attieksme, kuru veido pamatota cerība vai pārliecība par iestādes attieksmi, konkrētās darbības izpildi vai notikuma iestāšanos nākotnē. Tādēļ katrā atsevišķā gadījumā jāpārbauda šīs subjektīvās attieksmes esamība vai neesamība konkrēto lietas apstākļu ietvaros. Lai noskaidrotu, vai tiesiskā paļāvība ir vai nav, jāatbild uz trīs jautājumiem: 1) vai bija kaut kas, uz ko varēja paļauties (skaidrs iestādes izteikums), 2) vai attiecīgā persona tiešām uz to paļāvās, 3) vai attiecīgā personas paļāvība ir aizsardzības vērta. [↑](#footnote-ref-1)